Setagayan neloismurha

Setagayan neloismurha tai Setagayan perhemurha () tapahtui 30.–31. joulukuuta 2000 välisenä yönä Setagayassa, Tokiossa. Neloismurhassa saivat surmansa 44-vuotias Mikio Miyazawa, hänen 41-vuotias vaimonsa Yasuko sekä heidän 8- ja 6-vuotiaat lapsensa Niina ja Rei. Tekijää ei tiedetä.

 Murhat 

Tapahtumien kulkua ei ole kyetty täysin selvittämään. Tokion poliisi epäilee murhaajan kiivenneen sisään talon takapuolella sijainneesta toisen kerroksen kylpyhuoneen ikkunasta ja kuristaneen ensimmäisenä nukkumassa olleen perheen pojan Rein. Tämän jälkeen tappaja on puukottanut alakerrassa tietokoneella työskennelleen Mikion mukanaan tuomalla sushiveitsellä. Viimeisinä surmansa ovat saneet vintillä nukkuneet äiti Yasuko ja tytär Niina. Jossakin vaiheessa tekoja surmaaja sai käteensä vamman josta vuoti huomattavasti verta rikospaikalle.

Tekijän päätellään viipyneen talossa useita tunteja. Tänä aikana hän käytti Mikion tietokonetta, joi ohrateetä ja söi melonia sekä pakastimesta ottamaansa jäätelöä. Murhaaja käytti myös kylpyhuonetta ja lepäsi tai nukkui olohuoneen sohvalla. Hän jätti paikalle hattunsa, kaulaliinansa, hansikkaansa, takkinsa, paitansa, kenkänsä sekä vyölaukkunsa. Kaappeja ja laatikoita oli pengottu, perheen papereita oli kaadettu vettä täynnä olevaan kylpyammeeseen, ja rahaa oli myös viety yli sadantuhannen jenin edestä.

Paritalon toisessa puolikkaassa asuneet Yasukon äiti Haruko, sisar ja hänen miehensä ja heidän 13-vuotias poikansa löysivät ruumiit seuraavana aamuna kello kymmenen aikoihin. He eivät olleet havainneet mitään epätavallista edellisenä iltana. Haruko muistaa kuulleensa tömähdyksen n. kello 23.30, jonka ajatellaan aiheutuneen Miyazawojen vintille johtavien taittuvien portaiden voimakkaasta kolahtamisesta lattiaa vasten. Teknisten tutkimusten mukaan Mikio oli avannut salasanalla suojatun työhön liittyvän sähköpostiviestin kello 22.38.  Tietokonetta oli käytetty tämän jälkeen kello 1.18 noin viiden minuutin ajan ja toisen kerran se oli aktivoitunut kello 10 aamulla. On epäselvää aktivoivatko uhrit löytäneet sukulaiset tietokoneen vahingossa, vai oliko tekijä talossa vielä tässä vaiheessa. 

 Tutkinta 
Koska Miyazawat löydettiin uudenvuodenaattona, Tokion poliisi ei kyennyt lähettämään paikalle heti tarpeeksi tutkijoita. Rikospaikalta löytyi vieraita sormenjälkiä ja uhreille kuulumatonta A-tyypin verta. Todisteista tehdyn DNA-analyysin perusteella tekijä on mies. Hänen äitinsä on eurooppalaista syntyperää, mahdollisesti Välimeren tai Adrianmeren alueelta ja hänen isänsä on aasialainen. Isälinjan DNA:ta esiintyy yhdellä 4–5:stä korealaisesta, kymmenesosalla kiinalaisista ja yhdellä kolmestatoista japanilaisesta.  Myös tekijän wc-pönttöön jättämä uloste tutkittiin. Hän oli syönyt mm. papuja ja seesaminsiemeniä murhaa edeltävänä päivänä.  

Tekopaikalle jätetty tumma Uniqlo-merkkinen päällystakki oli ollut myynnissä kahden kuukauden ajan ennen murhia. Takin taskuista löytyi jäämiä linnun ulosteesta ja paju- ja selkovapuiden lehdistä. Violetti-harmaata pitkähihaista Marufuru-yrityksen myymää paitaa oli valmistettu vain 130 kappaletta, joista 12 onnistuttiin jäljittämään. Vaatteet tuoksuivat Guy Larochen valmistamalle Drakkar Noir -tuoksulle.  Vyölaukusta ja kengistä löytyi jäämiä fluoresoivista kemiallisista yhdisteistä. Vyölaukun sisältä löytyi hiekkaa jonka alkuperä viittasi Edwardsin lentotukikohtaan Kaliforniassa että läheiseen rullalautailupuistoon. 

Mikion oli nähty riidelleen talonsa lähellä rullalautailleen nuoren miehen kanssa ennen murhia. Miyazawan taloa ympäröi puisto jossa rullalautailijat viettivät aikaansa ja Mikio oli ilmaissut kyllästyneensä heidän aiheuttamaansa meluun. Tutkijoiden mielestä tekijän jälkeensä jättämät vaatekappaleet viittasivat myös rullalautailukulttuuriin ja tästä muodostuikin yksi keskeisistä tutkintalinjoista.

Tapaukseen liittyen on verrattu noin 50 miljoonaa sormenjälkeä.  Tapauksessa on työskennellyt yli 240 000 poliisia ja vihjeitä on saatu yli 16 000. Pidätykseen johtavista vihjeistä maksettavaa palkkiosummaa on vuosien saatossa korotettu 20 miljoonaan jeniin.

Tapaus oli laajin murhatutkinta Japanin historiassa.

 Nykytilanne 
Tapaus on edelleen avoin ja sitä tutkitaan aktiivisesti. 

 Lähteet 

Luokka:Murhat
Luokka:Rikokset Japanissa
Luokka:Tokion historia
Luokka:Selvittämättömät henkirikokset
Luokka:Vuoden 2000 rikokset